2011 Rhif 1937 (Cy.206)
ADDYSG, CYMRU
Gorchymyn y Cwricwlwm Cenedlaethol (Diwygiadau i Drefniadau Asesu Cyfnod Allweddol 2 a Chyfnod Allweddol 3) (Cymru) 2011
Gwnaed 29 Gorffennaf 2011
Gosodwyd gerbron Cynulliad Cenedlaethol Cymru 3 Awst 2011
Yn dod i rym 1 Medi 2011

Mae Gweinidogion Cymru, drwy arfer y pwerau a roddwyd iddynt gan adrannau 108(3)(c), (7), (8), (9), (10) ac (11) a 210(7) o Ddeddf Addysg 2002, yn gwneud y Gorchymyn a ganlyn:
2002 p.32.

1 Enwi, cychwyn a chymhwyso
1 Enw'r Gorchymyn hwn yw Gorchymyn y Cwricwlwm Cenedlaethol (Diwygiadau i Drefniadau Asesu Cyfnod Allweddol 2 a Chyfnod Allweddol 3) (Cymru) 2011 ac mae'n dod i rym ar 1 Medi 2011.
2 Mae'r Gorchymyn hwn yn gymwys i ysgolion a gynhelir yng Nghymru.

2 Gorchymyn y Cwricwlwm Cenedlaethol (Trefniadau Asesu Cyfnod Allweddol 2) (Cymru) 2004
Mae Gorchymyn y Cwricwlwm Cenedlaethol (Trefniadau Asesu Cyfnod Allweddol 2) (Cymru) 2004 wedi ei ddiwygio fel a ganlyn—
(a) yn erthygl 3(1), ar ôl y diffiniad o “y Ddeddf”, mewnosoder—

“ystyr “diwrnod gwaith” (“working day”) yw diwrnod nad yw'n ddydd Sadwrn, yn ddydd Sul, nac yn ŵyl banc o fewn ystyr “bank holiday” yn adran 1 o Ddeddf Bancio a Thrafodion Ariannol 1971;”

; a
1971 p.80.
(b) yn erthygl 4(3) yn lle “na phythefnos” rhodder “nag ugain o ddiwrnodau gwaith”.
O.S. 2004/2915 (Cy.254) fel y'i diwygiwyd gan O.S. 2005/3239 (Cy.244).

3 Gorchymyn y Cwricwlwm Cenedlaethol (Trefniadau Asesu Cyfnod Allweddol 3) (Cymru) 2005
Mae Gorchymyn y Cwricwlwm Cenedlaethol (Trefniadau Asesu Cyfnod Allweddol 3) (Cymru) 2005 wedi ei ddiwygio fel a ganlyn—
(a) yn erthygl 3(1), ar ôl y diffiniad o “y Ddeddf”, mewnosoder—

“ystyr “diwrnod gwaith” (“working day”) yw diwrnod nad yw'n ddydd Sadwrn, yn ddydd Sul, nac yn ŵyl banc o fewn ystyr “bank holiday” yn adran 1 o Ddeddf Bancio a Thrafodion Ariannol 1971;”

; a
(b) yn erthygl 4(2), yn lle “na phythefnos”, rhodder “nag ugain o ddiwrnodau gwaith”.
O.S. 2005/1394 (Cy.108) fel y'i diwygiwyd gan O.S. 2005/3239 (Cy.244) ac O.S. 2008/1899 (Cy.181).
Leighton Andrews Y Gweinidog Addysg a Sgiliau, un o Weinidogion Cymru 29 Gorffennaf 2011

(Nid yw'r nodyn hwn yn rhan o'r Gorchymyn)
Mae Gorchymyn y Cwricwlwm Cenedlaethol (Trefniadau Asesu Cyfnod Allweddol 2) (Cymru) 2004 (“Gorchymyn 2004”) yn pennu'r trefniadau asesu ar gyfer yr ail gyfnod allweddol ac mae Gorchymyn y Cwricwlwm Cenedlaethol (Trefniadau Asesu Cyfnod Allweddol 3) (Cymru) 2005 (“Gorchymyn 2005”) yn pennu'r trefniadau asesu ar gyfer y trydydd cyfnod allweddol.
Mae Gorchymyn 2004 a Gorchymyn 2005 yn gosod dyletswydd ar athrawon i asesu disgyblion mewn ysgolion yng Nghymru ddim hwyrach na phythefnos cyn diwedd tymor yr haf. Mae'r Gorchymyn hwn yn diwygio'r ddarpariaeth honno yng Ngorchymyn 2004 a Gorchymyn 2005 fel bod rhaid i ddisgyblion gael eu hasesu ddim hwyrach nag ugain o ddiwrnodau gwaith cyn diwedd tymor yr haf.